Ds Fourie Rossouw - NG Kerk Somerset-Wes
Ds Fourie Rossouw
Fourie, Mareli en klein Josua sluit by die Omgeegemeente aan in 'n vaste-termyn kontrakpos op 1 Desember 2017 nadat hy sy dienste beskikbaar gestel het vir die gemeente in die lig van die feit dat hulle na Somerset-Wes verhuis het. Hy word dus aangestel in 'n 20%-pos waarin hy 10 uur per week aan die gemeente sal afstaan.
Sy diensooreenkoms word so verwoord dat hy veral aandag sal skenk aan die bediening van die relatief klein klompie lidmate tussen ouderdomme 20 tot 45 aangesien hyself in die kategorie val, ongeveer 1 keer in 3 weke preek en daarmee saam die kategeseskool sal bestuur. Aangesien sy gawes op die terrein van digitale media lê, is een van die byvoordele van sy aanstelling, dat hy kon help met die stroombelyning van die gemeente se webwerf en kommunikasie en bemarking van gemeentelike funksies deur middel van facebook. Met sy aanbeveling word 'n nuwe embleem vir die gemeente ontwerp om ook uiting te gee aan wie ons glo ons behoort te wees – 'n Omgeegemeente. Onder sy leiding word daar tydens 2019 'n kwartaallikse gesinsdiens ingestel, wat blyk 'n groot sukses te wees en wat in 2020 ook uitgebrei sal word tot twee per kwartaal.
In die bietjie minder as twee jaar, daag Elizabeth, die jongste lid van die gesin ook op om hul lewens te verryk.
Saam met die gemeente se dankbaarheid vir die waarde wat hy toegevoeg het deur sy prediking en jeugbetrokkenheid, is die gemeente jammer dat hy moes weggaan voordat sy bediening nog goed momentum kon kry. Ons gun hom dit egter om weer voltyds in die bediening te staan en sal hom en sy bediening in sy nuwe standplaas, ons buur-gemeente, met belangstelling dophou. Die gemeente se beste wense vergesel die Rossouw-gesin. Ons is dankbaar dat hy steeds in hierdie gemeente se grense aanbly en weet dat ons hulle nog baie sal sien.
Lees gerus hieronder meer oor:
Die ooievaarstee en Elizabeth
Ds. Fourie Rossouw (voorheen voltyds in Weltevredenpark en die laaste twee jaar as tentmaker in Wellington Moedergemeente) is Sondagoggend 21 Jan. 2018 as medeleraar (20% kontrakpos) in die NG Gemeente Somerset-Wes bevestig.
Die bevestiging is deur Ds. Johan van Niekerk waargeneem.
Ds. Fourie het (o.a.) gesê:
"Ons is almal geroep – nie net as enkelinge nie, maar as gemeenskap van gelowiges. Roeping het minder te doen met Kerk en meer met Wêreld. As God ons roep, moet ons juis daar waar Hy ons in die wêreld plaas (werk, gesin, verhoudings, daaglikse akiwiteite) ons roeping uitleef sodat mense kan weet dat God orals en altyd aan die werk is."
"Kerk is 'n werkwoord. Kerk moet beleef en geleef word deur mense wat (soos Jesus) inklusief, vriendelik, nederig, sag en gasvry is. "
"Ons is 'n jong gesin. Ons wil tuiskom in Somerset-Wes gemeente. Ons is opgewonde om hier te mag wees en verhoudings te bou met jonger mense en te help om kopskuiwe te fasiliteer. Ons wil graag hande vat met Ds. Johan en die gemeenteleiers en daartoe bydra dat daar nuwe energie kan kom."
Na die bevestiging-geleentheid het Babette Viljoen 'n mooi seëngebed gesing vir Ds. Fourie en sy gesin en Ds. Johan het voortgegaan met die prediking en die res van die erediens.